05 Ιουλίου 2025

**ΔΕΛΤΙΟ ΤΥΠΟΥ**

Συνάντηση Λάκη Βασιλειάδη με τον Αντιδήμαρχο και τους Προέδρους των Τοπικών Κοινοτήτων της Δημοτικής Ενότητας Κύρρου: Πρέπει να βρούμε λύσεις για την ασθένεια των πυρηνόκαρπων και για τον παγετό

Ο Βουλευτής Πέλλας της Νέας Δημοκρατίας Λάκης Βασιλειάδης συναντήθηκε σήμερα μετά από πρωτοβουλία των Προέδρων των Τοπικών Κοινοτήτων της Δημοτικής Ενότητας Κύρρου του Δήμου Πέλλας, παρουσία του Αντιδημάρχου της Δημοτικής Ενότητας, όπου συζητήσανε για το μεγάλο πρόβλημα με τα παραμορφωμένα πυρηνόκαρπα, για τον παγετό και τα προβλήματα των παραγωγών της φετινής χρονιάς.

Ο κόσμος είναι ανήσυχος για την εξάπλωση της παραμόρφωσης των καρπών στις πυρηνόκαρπες καλλιέργειες, όπου πλέον σιγά σιγά μπαίνουμε στην διαδικασία συγκομιδής τους. Έχουν βγει καλλιεργητικές πρακτικές και οδηγίες από τις αρμόδιες υπηρεσίες, οι οποίες πρέπει να ακολουθηθούν, ωστόσο φαίνεται πως το φαινόμενο παραμένει και συνεχίζει να εξαπλώνεται.

Η πολιτεία πρέπει να δώσει ακόμα μεγαλύτερη σημασία και να εξετάσει ακόμη πιο προσεκτικά το φαινόμενο, μαζί με τους πιστοποιημένους φορείς που έχουν αναλάβει τη παρακολούθηση του. Παρόλο που ακόμη δεν έχουν αποφανθεί ξεκάθαρα, «θα πρέπει να είμαστε προετοιμασμένοι, να στηρίξουμε αυτούς τους παραγωγούς που πλήττονται με δίκαιο όμως τρόπο», ανέφερε ο Βουλευτής. Θα πρέπει να υπάρχει έλεγχος για να μην παρατηρηθούν ξανά φαινόμενα αδικιών. Οι αποζημιώσεις πρέπει να πηγαίνουν σε αυτούς που πραγματικά έχουν πληγεί, δίκαια και με έλεγχο βάσει της δήλωσης.

Ο Βουλευτής ενημέρωσε επίσης τους παρευρισκόμενους για τις ενέργειες του όσον αφορά τον παγετό και την ανάγκη των προκαταβολών και των άμεσων αποζημιώσεων, για το χρονοδιάγραμμα που ακολουθείται. Θα συνεχίσει να πιέζει προς πάσα κατεύθυνση ώστε να αντιμετωπιστεί και η φετινή χρονιά με γνώμονα των πρακτικών του 2021.

Μετά την συνάντηση ο Λάκης Βασιλειάδης δήλωσε:

«Θα συνεχίσουμε να έχουμε μια στενή συνεργασία μέχρι να βρεθούν και να δοθούν οι βέλτιστες λύσεις για τα ζητήματα αυτά. Εγώ άλλωστε παρακολουθώ στενά τις διαδικασίες και τις εξελίξεις πάνω σε αυτά τα θέματα και ενημερώνω ή προσπαθώ να εντείνω τις προσπάθειες με τους αρμόδιους. Ευχαριστώ τους προέδρους των κοινοτήτων για την πρωτοβουλία τους αυτή. Είναι σημαντικό να έχουμε μια άμεση επαφή και να προσπαθούμε να ανταλλάσσουμε γνώσεις και δυνατότητες για να βοηθήσουμε τους συμπολίτες μας».